簡雍字憲和，漢涿郡人也。少與劉備有舊，隨從周旋。備至荊州，雍與麋竺、孫乾同為從事中郎，常為談客，往來使命。備入益州，劉璋見雍，甚愛之。後備圍成都，遣雍往說璋，璋遂與雍同輿而載，出城歸命。昭烈拜雍為昭德將軍。優游風議，性簡傲跌宕，在備坐席，猶箕踞傾倚，威儀不肅，自縱適；諸葛亮已下則獨擅一榻，項枕臥語，無所為屈。時天旱禁酒，釀者有刑。吏於人家索得釀具，論者欲令與作酒者同罰。雍與昭烈游觀，見一男女行道，謂昭烈曰：「彼人欲行淫，何以不縛？」昭烈曰：「卿何以知之？」雍對曰：「彼有其具，與欲釀者同。」昭烈大笑，而原欲釀者。雍之滑稽，皆此類也。